Keywords

Summary



Keywords

1. Okolje – Presoja vplivov nekaterih projektov na okolje – Direktiva 85/337 – Pravica nevladnih organizacij za varstvo okolja, da vložijo tožbo – Obseg

(Direktiva Sveta 85/337, kakor je bila spremenjena z Direktivo 2003/35, člena 1(1) in (2) ter 10a)

2. Okolje – Presoja vplivov nekaterih projektov na okolje – Direktiva 85/337 – Pravica nevladnih organizacij za varstvo okolja, da vložijo tožbo – Neposredni učinek določb te direktive, ki določajo to pravico

(direktivi Sveta 85/337, kakor je bila spremenjena z Direktivo 2003/35, člena 1(1) in (2) ter 10a, in 92/43, kakor je bila spremenjena z Direktivo 2006/105, člen 6)

Summary

1. Člen 10a Direktive 85/337 o presoji vplivov nekaterih javnih in zasebnih projektov na okolje, kakor je bila spremenjena z Direktivo 2003/35, nasprotuje zakonodaji, ki nevladni organizaciji, ki si prizadeva za varstvo okolja, iz člena 1(2) te direktive ne priznava možnosti, da v okviru tožbe zoper odločbo o odobritvi projektov, ki bodo verjetno pomembno vplivali na okolje v smislu člena 1(1) iste direktive, pred sodiščem uveljavlja kršitev predpisov, ki izhajajo iz prava Unije in katerih cilj je varstvo okolja, ker ti predpisi varujejo le interese skupnosti, in ne pravnih dobrin posameznikov.

Čeprav lahko nacionalni zakonodajalec pravice, na kršitev katerih se lahko sklicuje posameznik v okviru pravnega sredstva zoper odločitev, dejanje ali opustitev iz tega člena 10a, omeji samo na subjektivne javne pravice, taka omejitev ne more veljati za združenja za varstvo okolja, ne da bi se kršili cilji iz tretjega pododstavka, zadnji stavek, tega člena. Namreč, čeprav mora biti, kot je razvidno iz te določbe, tem združenjem omogočeno, da uveljavljajo enake pravice kot posamezniki, pa bi bilo v nasprotju s ciljem zagotoviti zadevni javnosti širok dostop do sodišč na eni strani in z načelom učinkovitosti na drugi strani, če ta združenja ne bi mogla uveljavljati tudi kršitev predpisov, ki izhajajo iz okoljskega prava Unije, in to samo zato, ker varujejo interese skupnosti. To bi jih občutno prikrajšalo za možnost, da zahtevajo nadzor nad spoštovanjem predpisov, ki izhajajo iz tega prava in ki se najpogosteje nanašajo na splošni interes, in ne le na varstvo pravnih dobrin posameznikov.

(Glej točke 45, 46 in 50 ter točko 1 izreka.)

2. Nevladna organizacija, ki deluje v korist varstva okolja, iz člena 1(2) Direktive 85/337 o presoji vplivov nekaterih javnih in zasebnih projektov na okolje, kakor je bila spremenjena z Direktivo 2003/35, lahko iz člena 10a, tretji pododstavek, zadnji stavek, izpelje pravico, da v okviru tožbe zoper odločbo o odobritvi projektov, ki bodo verjetno pomembno vplivali na okolje v smislu člena 1(1) iste direktive, pred sodiščem uveljavlja kršitev nacionalnih predpisov, ki izhajajo iz člena 6 Direktive 92/43 o ohranjanju naravnih habitatov ter prostoživečih živalskih in rastlinskih vrst, kakor je bila spremenjena z Direktivo 2006/105, čeprav nacionalno procesno pravo tega ne dovoljuje, ker ti predpisi varujejo le interese skupnosti, in ne pravnih dobrin posameznikov.

Določbe zadnjih dveh stavkov tretjega pododstavka tega člena 10a namreč s tem, da na eni strani določajo, da se interes katere koli nevladne organizacije, ki izpolnjuje zahteve iz člena 1(2) Direktive 85/337, šteje za zadosten, na drugi strani pa, da se za take organizacije šteje, da imajo pravice, ki jih je mogoče kršiti, namreč postavljajo natančna pravila, ki niso zavezana izpolnitvi drugih pogojev. Med te pravice je nujno treba šteti predpise nacionalnega prava, s katerimi se izvaja zakonodaja Unije na področju okolja, in okoljske predpise prava Unije, ki imajo neposreden učinek.

(Glej točke 48, 56, 57 in 59 ter točko 2 izreka.)